text:
✽✽ Intal mes passât, e je stade une manifestazion a Triest par rivendicâ il stât juridic de citât tant che Teritori Libar di Triest. A puartâ in place tante int, chei moviments che no àn mai glotude la autoritât dal Stât Talian dopo il memorandum di Londre dal 1947. Te stesse zornade, ma une vore di mancul triestins, si son dâts dongje cuintri cheste manifestazion e par ribati la italianitât di Triest.
A noaltris furlans ce nus interessial di cheste facende?
Pôc e nuie, se o pensìn che e puedi cambiâ il mût di viodi il Friûl de bande dai sorestants triestins, che a sedin cul tricolôr o cu la alabarde. Tant, invezit, se o viodìn lis contradizions che si movin dentri de realtât juliane.
Visìnsi simpri che chi al è nassût il Melon, la “Liste par Triest”, che e à detade leç in citât, no dome tai prins agns, ma soredut e je stade la mari di tancj politics dal centridiestre locâl. Chei, tant par capîsi, dal gjenar dai fradis Camber, simpri i prins a fevelâ cuintri il Friûl e a movisi di consecuence.
A diestre o a çampe, cu la Italie o cu la Onu, il doman di Triest al è simpri destinât in ogni mût a jessi alternatîf a chel dal Friûl: lis sinergjiis a son une ilusion se ditis in buine fede, un tramai di solit.
Parcè alore isal impuartant chel che al sucêt su la cuistion de sovranitât di Triest?
Parcè che, ancjemò une volte, al è la dimostrazion clare e nete che la storie, ancje dramatiche, di cheste citât no je la nestre storie, e no pues jessi condividude, se no cuntune sfuarçadure a taulin.
Pensâ che Triest, cu lis sôs contradizions ancjemò presintis, al puedi jessi il pont nevralgjic, il cjâf di cheste Regjon, a chest pont al devente une operazion criminâl. No plui dome une sfuarçadure, ma la riedizion politiche di un film di Frankenstein.
Se Triest nol à ancjemò fat il cont cu la sô storie, nol à di jessi il Friûl, cheste Regjon, a paiâ il cont. Ancje parcè che a che taule no si sin mai sentâts. ❚
✒ L’om di Buri
Ce nus freial di Triest?............
✽✽ Intal mes passât, e je stade une manifestazion a Triest par rivendicâ il stât juridic de citât tant che Teritori Libar di Triest. A puartâ in place tante int, chei moviments che no àn mai glotude la autoritât dal Stât Talian dopo il memorandum di Londre dal 1947. Te stesse zornade, ma une vore di mancul triestins, si son dâts dongje cuintri cheste manifestazion e par ribati la italianitât di Triest.


c: text/html

text:
Vigji e Luzie a morosavin aromai di doi agns e no si podeve imagjinâ une cubie piês parade dongje. Lui su la trentine, alt, sec, cul nâs a bec, za un pôc plet e spelât, un om pratic, preseât cjâf cantîr, socialist par tradizion di famee e convinzion personâl. Jê une trapulute di vincjecinc agns che e someave di sedis, piçule, un pôc taronde ma dute muscui e gnerfs, une musute di agnul cun intor une cjavelade colôr panole riçote e dure come il fier. Laureade in filosofie ma cence catedre, e viveve di suplencis e lezions privadis. Rivoluzionarie ferbinte, e scombateve dì e gnot pal “riscatto del proletariato”. E jere la deane dal Comitât antiimperialist, dal Coletîf des feminis, dal Circul Tierç Mont e di dute une schirie di altris cunvignis metudis sù cun chê di disledrosâ il mont.
Cun dut chest Vigji e Luzie si volevin une vore ben. A barufavin dispès ma bastave une cjaminade vie pe taviele man te man e po une biele taconade par fâ la pâs. Cul timp – al pensave lui cheste fantate e gambiarà e magari e deventarà une buine mari di famee come tantis.
Cussì nol fo purtrop, par vie di chê manifestazion cuintri la vuere tal Vietnam, che lui nol voleve lâ e jê invezit sì e cussì a lerin ducj i doi, cun lui che al rugnave che al jere periculôs e jê che e cjantave imnis dute spasimade cence nancje sintîlu.
Vigji si ricuardave come se al fos cumò chel brut dopodimisdì dai prins agns Setante. Te place plene di int invelegnide no tirave une bave di vint. L’aiar al jere penç tant che l’ardiel. Intun cîl di plomp i nûi si doleavin come se a vessin il mâl di panze e no rivassin a sbrocâsi. Di une bande Luzie e i siei compagns che a intindevin rompi i cordons de Fuarce Publiche e lâ a parâ in fruçons il Consolât american. Di chê altre un trop di poliziots zovins, cu la muse di fruts dal tac, plens di ingòs, cui gnerfs tirâts pronts a tonâ di un moment a chel altri.
Po e jere partide jê di bessole, svelte tant che une fusete, par imbusâsi tra doi cuesturins e po rimpinâsi come un jeur sù pe aste de bandiere americane. Intun marilamp e jere rivade su la spice e un moment dopo il standart cu lis stelis e cu lis strichis al colave sbregât su la fole in deliri.
No ancjemò contente e veve cirût di butâsi su la terace dal Consolât cun chê di staronzâ ben e no mâl il Consul che si jere platât sot de scrivanie tremant di pôre come un cuninut. E veve doprât la aste aromai cence bandiere come sburt ma e jere sbrissade su la ringhiere de balconade e, colant par daûr, e jere lade a impirâsi propit su chel fier che, penetrât tra lis gjambis, le veve sbusade fûr par fûr intun mût che nancje Vlad l’Impaladôr. E jere muarte in Ospedâl dopo mieze ore di agonie, dulà che e veve cerçât l’infier in tiere, zigant, preant e blestemant dutun parcè che la morfine che i devin no rivave a bonâ nancje un pôc i siei spasims.
Il dolôr di Vigji no si rive a contâlu. Le veve bussade pe ultime volte in obitori prime che a sierassin la casse. I pareve che chei lavris di marmul i cisicassin alc ma nol rivave a capî ce.
La dì dopo si jere disnotât dal Partît, dal Sindacât e di dutis chês altri organizazions dulà che jê lu veve iscrit a fuarce. Po al veve dât un tai a dutis lis amiciziis e fat capî ancje ai parincj che a scugnivin lassâlu in pâs. Al voleve dome stâ di bessôl par coltâ dì e gnot il ricuart di Luzie, de sole femine che al veve pardabon amât inte sô vite, la sole che lu veve fat sintî un om vîf e vêr. Lui paron di jê, jê parone di lui e ducj doi parons dal mont soredut cuant che a fasevin l’amôr. In chei moments jê si dismenteave de politiche e si bandonave tra i siei braçs musculôs cui voi che a lusivin come boris e i cjavei zâi che a someavin la aureule di un agnul.
La sô memorie no veve di pierdi nancje un atim de vite fate insieme, no veve di dismenteâ nancje un piçul particolâr di jê. Dut l’afiet che si vevin dâts cence sparagn no si sarès smamît cul timp parcè che lui lu varès nudrît tal so cûr cun tante buine gracie.
Dome cussì – al pensave – o podarai continuâ in cualchi mût a vivi.
Ma chest ategjament psicologjic nol zovave a la salût mentâl di Vigji. Il mût maniacâl di tignî dongje la memorie di Luzie lu puartave diret tal esauriment gnervôs e a un pas de matetât. Al mangjave pôc, al beveve tant e nol durmive nuie. Ancje sul lavôr al veve scomençât a fâ monadis.
Fin che cualchidun di cualchi bande al à vût pietât di lui.
Une sere, tornant di vore, une femine sentade su di une banchine fûr de stazion i à fat segnâl di fermâsi. Lui i è lât dongje e il so cûr si è blocât parcè chê femine e jere Luzie, propit come che lui le ricuardave che nol varès podût sbaliâsi nancje tra un milion di lôr. Ma il so cuarp al jere plui sut, come se muscui e gnerfs si fossin suiâts e i cjavei colôr panole cumò a tiravin un pôc sul grîs.
Vigji si è sentât dongje di jê, cul cûr che i bulive. “No jeristu muarte, Luzie?” i à domandât a stupit vie.
“Se o soi ca dal dut muarte no soi”.
“Ma jo ti ai viodude te casse, tal obitori”.
E à sierât i lavris cence rispuindi.
“Ma dulà sêstu stade dut chest timp?”.
“In tancj puescj e in niò”.
Vigji le à cjalade di gnûf te lûs de stazion fin a fâsi dulî i voi parcè che nol voleve acetâ la tremende veretât che si svoluçave denant di lui.
Al varès volût tocjâle e cjareçâle ma al veve come pôre di viodile sfantâsi di un moment a chel altri. La musute e jere simpri simpri chê ma come sbatude no colôr di miluç madûr come une volte.
“No tu puedis contâmi nuie dal puest dulà che tu sês cumò, nomo Luzie?”.
“Propit cussì Vigjut”
Cul cûr che i sclopave lui i à metût un braç intor des spalis preant Diu e ducj i sants di podê tocjâ ancjemò chê cjar fuarte e compate che tantis voltis al veve cjareçât e bussât.
Ma il braç le à passade fûr par fûr.
“Ce sêstu vignude a fâ, Luzie?” al à cjatât la fuarce di cisicâ.
I voi di jê si son sglonfâts come cevolis.
“No sopuartavi plui di vioditi patî par me. Scoltimi Vigji, chel che al è stât al è stât e indaûr no si torne. O vevi di ubidîti chel maladet dopodimisdì e cumò o saressin insiemit e contents. O pûr si saressin lassâts prime o dopo parcè che une vere rivoluzionarie come me no podeve vivi par simpri cuntun biât socialist come te”.
“Luzie, jo cence di te no voi indenant, venmi a cjatâ almancul cualchi volte, magari in sium”.
“No Vigji, nol è pussibil, al è za tant se o ai podût vignî vuê. Gjolditi la vite tu che tu puedis o almancul acetile par chê che e je, ancje tal dolôr. Cumò o scuen lâ ma tu no stâ cjalâmi, no vuei che tu mi viodis deventâ aiar. Mandi amôr gno, ricuarditi che o continui a amâti ancje dulà che o soi cumò, cheste e je une des pocjis consolazions che mi restin”.
Cumò Vigji al vaive cence padin e cence cirî di tignîsi, cjamât di ingòs e di dolôr.
“Tu almancul tu puedis sbrocâti – i disè Luzie, cuntune vôs simpri plui lontane – lis fantasimis invezit no puedin vaî”. ❚
✒ Adriano Nascimbeni
CONTE. Un brut dopodimisdì............
Vigji e Luzie a morosavin aromai di doi agns e no si podeve imagjinâ une cubie piês parade dongje. Lui su la trentine, alt, sec, cul nâs a bec, za un pôc plet e spelât, un om pratic, preseât cjâf cantîr, socialist par tradizion di famee e convinzion personâl. Jê une trapulute di vincjecinc agns che e someave di sedis, piçule, un pôc taronde ma dute muscui e gnerfs, une musute di agnul cun intor une cjavelade colôr panole riçote e dure come il fier. Laureade in filosofie ma cence catedre, e viveve di suplencis e lezions privadis. Rivoluzionarie ferbinte, e scombateve dì e gnot pal “riscatto del proletariato”. E jere la deane dal Comitât antiimperialist, dal Coletîf des feminis, dal Circul Tierç Mont e di dute une schirie di altris cunvignis metudis sù cun chê di disledrosâ il mont.

robotstxt: allowed

filter: keep


text:
Plui teritori, mancul ospedâi. Cun chest sproc il Consei regjonâl al à licenziade ai prins di Otubar la gnove riforme de sanitât dal Friûl-Vignesie Julie. Une riforme che, tes intenzions de Zonte Serracchiani, e cjale a “intercetâ par timp i problemis che si presentaran tai prossims agns”. In struc, dal prin di Zenâr dal 2015 aes 11 aziendis – tra chês sanitariis, ospedalieris e l’Irccs – a subentraran trê aziendis ospedalieris Hub (Triest, Udin e Pordenon), cuatri presidis ospedalîrs specializâts su dôs sedis (Gurize-Monfalcon, Tisane-Palme, Sant Denêl-Tumieç, Sant Vît al Tiliment-Spilimberc) cuntune direzion uniche, e po dopo trê presidis specializâts (Burlo di Triest, Cro di Davian e Gervasutta di Udin). Cinc a saran lis Aziendis pe assistence sanitarie: Triest, Friûl de Basse – dal Lusinç, Friûl de Alte – Culinâr – Friûl di Mieç, Friûl Centrâl e Friûl Ocidentâl.
Par cuintri, cuatri ospedâi a varan di jessi riconvertîts: Glemone,Manià, Sacîl e Cividât. Vie il Pront Socors su lis 24 oris: al sarà viert dome par 12 oris, vie pe gnot invezit al dovarès funzionâ un pont di prin intervent.
“Cun chest sisteme – e à spiegât Maria Sandra Telesca, assessore regjonâl ae sanitât – i citadins a varan tes lôr comunitâts i servizis principâi; par curâsi des malatiis plui gravis a fasaran riferiment ai Ospedâi “Hub”, che a saran plui specializâts”.
Al nassarà un Ent pe gjestion centralizade dai servizis aministratîfs e pes farmaciis. Si lavorarà par ridusi i doplons dai reparts universitaris, si pontarà a gjavâ puescj jet di ricoverâts tai ospedâi par potenziâ invezit chei di riabilitazion. A cjaparan plui impuartance i distrets sanitaris che a deventaran il pivot par rinfuarçâ la assistence teritoriâl, mentri che i miedis di medisine gjenerâl si dovaran meti adun par fâ rêt e par garantî une assistence continuative.
CE CHE AL CAMBIE SORE UDIN
Tumieç pe mont e Sant Denêl pe culine e pe zone di Codroip, a saran i doi gnûfs ponts di riferiment de int. A varan di metisi adun a nivel di struturis ospedalieris, ven a stâi che il stes primari al gjestirà il propri repart dividût sui doi ospedâi (al è il câs dal pont nassite o de aree di emergjence), tegnint cont dut câs che si cirarà di specializâsi ognidun par determinâts intervents (par esempli, di une bande si privilegjarà l’otorinlaringoiatra, di chê altre lis protesis). Glemone, tal mieç, riconvertide in “presidi ospedalîr di salût”, e vignarà a sô volte impegnade pal potenziament das riabilitazions dai lunc degjents, de medisine dal sport, dai ambulatoris specialistics (cardiologjie, oncologjie, gjinecologjie, diabetologjie, oculistiche, e v.i.). Sul discors des emergjencis, che al à fat berlâ e no pôc la int dal Glemonàs che no acete di viodi sierât il propri Pront Socors, e je stade butade fûr la promesse, di bande de regjon, che si cirarà di meti a disposizion une ambulance par ogni valade, in maniere di intervignî in maniere pronte cuant che magari l’elisocors nol rive.
Altre magagne saltade fûr sul ultin, il fat che te gnove Aziende sanitarie n. 3, si à decidût di lassâ fûr la zone di Tarcint par meti dentri chê di Codroip, e chest pe int de mont e de pedemontane, al sa tant di freadure, parcè che si suspiete un sbelançament des risorsis viers la zone basse de aziende sanitarie, che e larà – impensìnsi ben -, di Cjastions di Strade fin a Tarvis. E al sarà di ridi che 68 sindics a rivin a metisi dacuardi cuant che a vignaran clamâts a decidi progjets di assistence sanitarie o stanziaments di bêçs, stant che si sta fevelant di teritoris dal dut diferents par carateristichis e esigjencis di salût. Ultime notazion, il discors dai traspuarts: cul gnûf plan regjonâl al tocjarà riviodi lis tratis des corieris, parcè che a vuê, cu la riorganizazion des struturis, a son comuns e paîs che no son par nuie colegâts tra di lôr.
CE CHE AL CAMBIE DISOT UDIN
Palme di une bande, Tisane di chê altre, doi ospedâi che a restin al lôr puest, che a dovaran dut câs specializâsi ognidun pal so ambit e che a fasaran riferiment a une gnove Aziende sanitarie slargjade des bandis dal Lusinç. Chest il destin a nivel sanitari de Basse furlane. Un plan che, dopo cualchi resistence iniziâl, al plâs al sindic di Palme Martines, un tic mancul al coleghe di Tisane Benigno. E reste in pîts la cuistion dal “pont nassite”, e prime o dopo la Regjon e varà di decidi in cuâl dai doi ospedâi lassâlu, tegnint cont ancje de decision, cheste za cjapade, di sierâ il repart a Gurize cu la promozion di Monfalcon a sede di riferiment par chê provincie. La unificazion tra Ass n. 5 e Ass dal Lusinç e puartarà po dopo a une riorganizazion dai distrets e si fevele de ipotesi di un laboratori di analisi unic par dut il teritori. Ancje a Lignan a rivaran novitâts, dopo che in Setembar si à tacât a lavorâ pe costruzion dal gnûf Pront Socors, che al deventarà un Pont articolât di prin intervent.
Cui che al stuarç il nâs a son chei di Cividât, che a àn provât in dutis lis manieris a fâsi sintî par difindi il lôr ospedâl, une struture un grum impuartante soredut pe int des Vals dal Nadison; ospedâl che invezit al vignarà riconvertît, a restaran dome determinâts ambulatoris, cualchi puest pai lunc degjents e il pront socors, che si spere che al resisti su lis 24 oris ma, cemût che al segnale il sindic Balloch, par dut il rest al bisugnarà lâ a Udin. ❚
David Zanirato
E cumò in ce ospedâl lino?............
Plui teritori, mancul ospedâi. Cun chest sproc il Consei regjonâl al à licenziade ai prins di Otubar la gnove riforme de sanitât dal Friûl-Vignesie Julie. Une riforme che, tes intenzions de Zonte Serracchiani, e cjale a “intercetâ par timp i problemis che si presentaran tai prossims agns”. In struc, dal prin di Zenâr dal 2015 aes 11 aziendis – tra chês sanitariis, ospedalieris e l’Irccs – a subentraran trê aziendis ospedalieris Hub (Triest, Udin e Pordenon), cuatri presidis ospedalîrs specializâts su dôs sedis (Gurize-Monfalcon, Tisane-Palme, Sant Denêl-Tumieç, Sant Vît al Tiliment-Spilimberc) cuntune direzion uniche, e po dopo trê presidis specializâts (Burlo di Triest, Cro di Davian e Gervasutta di Udin). Cinc a saran lis Aziendis pe assistence sanitarie: Triest, Friûl de Basse – dal Lusinç, Friûl de Alte – Culinâr – Friûl di Mieç, Friûl Centrâl e Friûl Ocidentâl.


text:
Agilità
Une fantate che e je cence mudantis, e monte su la biciclete cuntun biel salt, cussì che la cotule e svole sù, fasint viodi dut.
Alore i dîs a un vecjut che al è daûr a cjalâle: «Ha visto la mia agilità?»
E lui: «Eh, le clamìn cuntun altri non che li, nô, ve frute!»
Jacumin e Toni
A lavoravin insiemi tant che cjarpentîrs intun cantîr. Une dì al è passât par li un che al cognosseve ducj i doi. I à dit a Jacumin, cuant che Toni nol sintive: «Sâstu che Toni nol dîs mai la “R” cuant che al fevele?»
No, Jacumin no lu saveve, ma di in chê dì al à scomençât a fâi câs. E jere vere: par dî “martiel” al diseve “çocant”, par dî “in France” al diseve “di là di Modane” e vie indevant. Alore une dì al prove a fâlu colâ e i domande: «Tal to paîs, disêso crots o ranis?».
La rispueste: «Chel e chel…»
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il 52% dai citadins britanics che ai 23 di Jugn a àn partecipât al referendum par decidi se restâ o no dentri de Union Europeane al à votât par che il Ream Unît si gjavi fûr de Union. Daûr dal dât complessîf si platin però risultâts une vore diferents a seconde de comunitât teritoriâl clamade al vôt. Cussì, se in Ingletiere, in Cornualie e in Gales al à vinçût il front a pro de jessude de Union, si à votât NO in Irlande dal Nord (56%), in Scozie (62%) e a Gjibraltar (96%). Chest al à stiçât une rieste di reazions che i lôr efiets ultins a restin ancjemò ducj di capî. Un dai fronts plui cjalts al è propit chel de tignude dal Ream Unît cussì cemût che lu cognossìn.
Nancje une setemane dopo dal vôt, la prime ministre scozese Nicola Sturgeon (SNP) si è cjatade cul president de Comission Europeane, Juncker, cun chel dal Parlament Schulz, e cui rapresentants dai grups principâl de assemblee par manifestâ la intenzion de Scozie di restâ dentri de Union e par resonâ su cemût rivâ al obietîf. Par cumò nissun di lôr al à mostrât disponibilitât a sostignî il percors di separazion de Scozie dal Ream Unît, massime par vie des pressions fatis dal president francês Hollande e dal prin ministri spagnûl Rajoy, spaurîts dal efiet che l’esempli scozês al podarès vê par Catalogne e Corsiche. A vuê, la ipotesi e je chê di un gnûf referendum su la indipendence in Scozie, ma la sô organizazion e dipendarà une vore dai gnûfs ecuilibris politics daûr a definîsi.
Inmò plui ingredeade la situazion in Irlande dal Nord là che la jessude de UE e invertìs il procès di svicinament sociâl, economic e politic in vore tra la part meridionâl e chê setentrionâl de isule e e torne a jevâ lis tensions. A front di une maiorance a pro de Union Europeane e dal pericul che si torni a militarizâ il confin tra Nord e Sud, i rapresentants dal Sinn Féin a àn proponût di zovâsi de pussibilitât di un referendum su la riunificazion de isule proviodude dai acuardis di pâs dal 1998. Une propueste boçade dibot de segretarie di stât pe Irlande dal Nord, Theresa Villiers, che e à palesât cussì sei la posizion dal guvier conservadôr britanic, sei de aree unioniste nordirlandese.
In Gales, là che è à vinçût il “Brexit”, pai nazionalitaris dal Plaid Cymru «il vôt al à cambiât dut ancje sul plan dai rapuarts internis», metint su la taule la pussibilitât de indipendence. Il prin ministri galês, il laburist Jones, nol concuarde, ma al è dacuardi che il risultât dal referendum al puarte a riviodi i ecuilibris dentri dal Ream. A front dal risi che il Gales al vegni trasformât intune sorte di provincie inglese, Jones al sburte par une revision dal implant statâl in sens simpri plui federâl, cun incressite dal autoguvier galês.
Gjibraltar. Fabian Picardo, ministri in cjâf di Gjibraltar, al domande un regjim separât di adesion ae UE pal so teritori, che al vûl restâ intal Ream Unît ma cence isolâsi dal rest de Europe. Une ipotesi une vore dificile di meti in vore. ❚
✒ Carli Pup
I efiets de Brexit su lis nazionalitâts dal Ream Unît............
Il 52% dai citadins britanics che ai 23 di Jugn a àn partecipât al referendum par decidi se restâ o no dentri de Union Europeane al à votât par che il Ream Unît si gjavi fûr de Union. Daûr dal dât complessîf si platin però risultâts une vore diferents a seconde de comunitât teritoriâl clamade al vôt. Cussì, se in Ingletiere, in Cornualie e in Gales al à vinçût il front a pro de jessude de Union, si à votât NO in Irlande dal Nord (56%), in Scozie (62%) e a Gjibraltar (96%). Chest al à stiçât une rieste di reazions che i lôr efiets ultins a restin ancjemò ducj di capî. Un dai fronts plui cjalts al è propit chel de tignude dal Ream Unît cussì cemût che lu cognossìn.


text:
8 di Setembar
Il 8 di Setembar e je la 251° zornade dal Calendari Gregorian, (la 252° se l'an al è bisest). A mancjin 114 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
Madone di setembar a Ponteibe. Mercjat centenari.
In Friûl[cambie | modifiche il codiç]
Vie pal mont[cambie | modifiche il codiç]
- 1943 - Armistizi fra Italie e i Aleats.


text:
Puare Patrie! Cumò che a son stadis prontadis lis listis pes elezions politichis dai 24 e 25 di Fevrâr, ognidun dai eletôrs furlans al pues viodi cetant imberdeade che e je la situazion de nestre rapresentance politiche. O sin dongje di une situazion che e je prossime al vueit e se il nestri gjornâl al à dispès denunciât la mancjance di une fuarte politiche furlaniste, cumò – magari cussì no – nus tocje ancje fevelâ di cemût che la sielte pes elezions politichis e riscje di escludi parfin la possibilitât di puartâ in Parlament candidâts in cualchi maniere furlans. Il Friûl al continue a jessi ritignût tiere di concuiste par paracadutâts e racomandâts di ogni sorte. E ancje il Pd – che pur al à fatis lis primariis che a son un grant veicul di promozion democratiche – ae fin al à strissinât trê triestins (Francesco Russo sburtât di Enrico Letta, Ettore Rosato elet a furie di popul alabardât e Tamara Blazina in cuote slovene) in posizion sigure par jentra tai palaçs romans. Invezit a ben viodi la uniche furlane sigure de elezion e sarà Gianna Malisani, la assessore aes voris publichis dal Comun di Udin che in câs di sconfite de coalizion di centriçampe e deventarà la uniche referente dal Friûl in Parlament. Il gurizan Giorgio Brandolin e il pordenonês Giorgio Zanin no àn mai cjapadis di fat posizions autonomistis. E chest intant che la sindiche di Pontebe Isabella De Monte (la plui votade des primariis) e Carlo Pegorer no àn sigurece di jessi elets.
Se il Pd no nus da masse sodisfazion a noaltris furlans, il Pdl se pussibil al è ancjemò piês. E sarà ancjemò plui grivie la situazion tal partît di Berlusconi, dulà che il “visitor” piemontês Bernabò Bocca, president talian de Federalberghi, al è stat paracadutât tal unic puest sigûr al Senât. Ae Cjamare invezit, ancje se no si cole tal forest, al è Triest che al comande i zûcs cun Sandra Savino, mai passade fin cumò pe prove des urnis, ma dut câs pronte a rapresentâ no tant Renzo Tondo, ma pluitost chel Giulio Camber che al è ancjemò in vore par podê jessi elet pe setime legjislature. Une furlane e je: Manuela Di Centa, la campione cjargnele che tantis sodisfazions nus à dât tal sport, e je però al secont mandât e intal prin nol semee – fin a prove contrarie – che e vedi batût masse i pugns pal Friûl e pe sô autonomie.
Intai altris moviments lis robis no van di sigûr miôr. A part “l’imortâl” Angelo Compagnon, che intal Udc al è daûr dal “visitor” Galletti ma pues stâi che al vegni elet, al è emblematic il câs dal neurolic Gian Luigi Gigli che al à vût il prin puest inte liste di Monti. Ma ancje se il miedi al vîf a Udin (dulà che la sô presince politiche si è limitade al câs Eluana e ae candidature aes elezions europeanis cul Udc che cumò al à lassât par “Scelta Civica”) si è triscj ma no si fale se si dîs che la sô nomine e je stade ordenade drete drete di Rome plui pai siei bogns uficis in Vatican (al è membri dal Pontifici Consei Pastorâl pe Sanitât) che pe sô rapresentativitât in Friûl. Dal rest al Senât la liste Monti no cjale tant al Friûl ma pluitost a Alessandro Maran, storic nemì dal furlan che al è stât preferît a Roberto Molinaro, assessôr regjonâl che al varès par sigûr tignût di plui in pîts i interès dai furlans.
Un vêr paradòs al è ancje ce che al sucêt in cjase de Leghe. Chel che secont i principis fondatîfs al veve di jessi il partît dai teritoris, che al garantive sieltis federâls e rapresentance dal grim plui operôs e dinamic de coletivitât, al à vuê come unic elet sigûr un triestin, Massimiliano Fedriga, ven a stâi un rapresentant de provincie dal Friûl-VJ che e puarte mancul consens al moviment di Maroni. Ni Fulvio Follegot, che al è prin al Senât, ni soredut Mario Pittoni, secont te liste pe Cjamare, a son sigûrs di lâ indevant inte lôr cariere parlamentâr. Il câs di Pittoni, che tant si à dât di fâ pe Universitât dal Friûl e ancje pe scuele, al è indicatîf di cemût che i partîts, al timp dal “Porcellum”, a considerin il leam cul teritori: ven a stâi mancul di nuie.
Altris doi elets potenziâi a son la architete Serena Pellegrino di Udin, candidade cun Sel subite daûr di Nichi Vendola, e Walter Rizzetto di Tresesin, candidât cul Moviment di Beppe Grillo dulà che al è a la posizion di cjâfliste pe Cjamare. Ancje il Moviment a 5 stelis, a ben viodi, al à sielt i siei rapresentants sul teritori cence tigni però in nissun cont lis cuistions de identitât. E ancje se al cjaparà un grum di vôts di bande dai citadins plui stracs di une politiche che e somee no coventâ a nuie, chest partît al à forsit pierdude une storiche ocasion di peâsi in maniere serie ae specificitât di ogni puest dulà che al à metût lidrîs.
A ben cjalâ chestis elezions a mostrin ben trop che i “forescj” a san dal Friûl. Al è esemplâr il câs di Oscar Giannino, il leader di Fermare il Declino, un dai moviments plui vivarôs tes lôr propuestis e che a àn vût plui sucès mediatic. Il gjornalist “prestât ae politiche” al à dit al Palamostre cualchi zornade indaûr che si voleve presentâ ancje come president in Region intes elezions che si davuelzaran in Avrîl. Biele idee, pecjât che nol sepi che nol pues fâlu parcè che tes normis eletorâls e je la regule che par jessi president tu âs prin di dut di jessi resident. E a mancul che Giannino no nus vedi platât alc, dut al pues jessi ma no che al vedi residence in Friûl. Par intant dut câs bisugne dîi grazie par vê metût a cjâf de liste al Senât un furlan, Luciano Mauro.
Tancj dut câs a son i furlans presints tes listis ma plui che altri par onôr di firme. Viodût che noaltris no poìn nissun partît e che o cirìn di rispietâ la “par condicio”, o fasìn un belanç dai candidâts plui cognossûts. Tachìn de drete plui estreme dulà che la leç no scrite ma aplicade cun rigôr teutonic e je simpri compagne: al comande Triest. I cjâfliste di Forza Nuova Denis Conte e Giorgio Cembalo a son triestins, come chel di La Destra al Senât – l’ex vicesindic di Triest Paris Lippi che al passe devant dal segretari regjonâl Valerio Toneatto (furlan). Ae Cjamare daspò Francesco Storace e chel altri roman Livio Proietti o cjatìn Ernesto Pezzetta. Te Fiamma Tricolore il cjâfliste nol à nancje triestin: al è istrian, parcè che il vignetist dal Giornale Alfio Krancic al è di divignince di Fiume. Si fâs fature a cjatâ furlans in Fratelli d’Italia, Grande Sud (ancje se cualchidun al dîs che Valeria Grillo e varès presentade la liste culì di nô) e Mir. Inte estreme çampe Kristian Franzil nol è eleibil in Rivoluzione Civile, ma la sô vere aspirazion e sarès tornâ in Regjon. Un altri che al sta fasint dome alenament par Avrîl al è Enrico Bertossi che si è candidât cul Centro Democratico di Bruno Tabacci.
Di chescj, nissun al à la realistiche possibilitât di jessi elet. Dal rest, inutil lamentâsi. Nancje il vescul al è stât masse origjinâl in teme. Ducj si sin sintûts braurôs dal so apel ai furlans a lâ a votâ, ma lâts a cjase o vin scuviert che i vescui di dute Italie a jerin dome lâts daûr a ce che ur diseve il Gardinâl Bertone e in simultanee a vevin dât il stes messaç. Ancje la glesie di un timp, autonomiste e “eretiche” trop che al coventave, e je dome un ricuart pai furlans che no àn voie di stâ masse daûr ae politiche fate a Rome, ma che a volaressin viodi difindi la lôr int.
E chest propit intant che Renzo Tondo al fevele di volê frontâ cuntun spirt une vore autonomist e fondât su la specialitât la campagne per elezions regjonâls di Avrîl. Une campagne lì che la corse e sarà almancul a cuatri. Al governadôr cjargnel e ae candidade dal Pd Debora Serracchiani si son di fat za zontâts il triestin Franco Bandelli e il candidât dal Movimento 5 Stelle Saverio Galluccio che dal so leam cul Friûl nol mostre di vê fat une bandiere. E a chescj cuatri candidâts si stâ par zonta un cuint. La jessude di Gianfranco Moretton di chel Pd che no lu à volût candidâ e je dome l’antipast di une gare che ancje in Regjon e viodarà cori i sostenitôrs di Mario Monti. Cuntun voli a Rome e un a Triest: ma nissun al Friûl.
***
La ultime gnove e je che la uniche di Udin oltri ae Malisani che e sarà elete a la Cjamare par sigûr e je Sara Papinutto, la femine di Diego Volpe Pasini, paracadutade in Emilie Romagne te liste de Leghe parcè che Maroni le à inseride intun puest blindât pûr di eliminâ la liste çuvuite “Prima il Nord” dai creatîfs Volpe Pasini e Vittorio Sgarbi.
✒ Walter Tomada


text:
Inte sô vicende umane di om e di predi, pre Antoni al à sperimentade simpri la man di Diu che lu compagnave. Tes dificoltâts al à simpri cjatade la maniere di saltâ fûr e di fâ tesaur de esperience ancje negative tal seminari, tai prins agns di capelan a Codroip, te sielte riscjose di lâ a finîle sù in Cjargne. Lant indenant te vite al à viodût che ce che al podeve fruçâlu, lu à infuartît in sapience, interioritât, libertât, passion evangjeliche: une ricjece pe glesie e pal popul. (pre Roman Michelot)
Il seminari e i prins agns di predi
No stoi a dî, ancje parcè che lu ai za dit, ce che mi à costât il seminari e la sô vite struturade. Dut al jere cuintri di me e i superiôrs, a partî dal retôr Fantin, no viodevin o no volevin viodi nissun segnâl di vocazion. La situazion e jere disperade. O ai cjatât il pari spirituâl, Perissut, che mi à simpri dit di lâ indenant e di meti dut tes mans di Diu. La nestre classe e jere viodude di trist voli… Chê che e veve di jessi la nestre disgracie si è tramudade in fortune. Jessint sui paradôrs de struture, si sin unîts inmò di plui fra di nô e o vin scuviertis dôs fontanis di aghe pure: la musiche e la culture furlane e slovene. O vin cognossût e praticât i tocs plui biei de musiche sacre nostrane, robe che i zovins di vuê nancje no si insumiin, e o vin scuviert il filon de lenghe e de culture. Nissune classe ni prime di nô ni dopo di nô si è metude in lûs par une sensibilitât e passion cussì grande pal nestri patrimoni linguistic e culturâl. Ancje cheste e je provedence. Personalmentri, no jessint puartât pal zûc, mi tiravi in bande a lei e a sgripiâ cul armonium e o ai imparade la musiche, che mi da sodisfazions simpri gnovis e mi permet di trasmeti a la mê comunitât chest autentic don di Diu. Di fat, lis nestris messis a àn un alc di particolâr, di cjalt, di legri.
Tornant indaûr ai agns lontans des mês primiziis sacerdotâls, o scuen dî che ancje li si è palesade la misericordie di Diu. I trê agns di Codroip a son stâts agns impegnatîfs ma disordenâts. Masse cori a vueit, masse impegns scoordenâts, masse disorganizazion, masse distac fra la gjestion manageriâl dal bonsignôr e la pastorâl di ogni dì, che nus tocjave a nô. In cussì pôc timp o ai rivât a fâmi istès tantis amiciziis, che a durin a distance di cuarante agns e duncje a son colaudadis. Po al à tacât a slacâ dut, almancul par me. Il plevan al è partît par Udin, par fâ cariere; Copolut al è rivât di Udin parcè che lu vevin scorsât e al smicjave a rifâsi a Codroip cu la sô fantasie discjadenade; la salût che e scomençave za a dâmi cualchi segnâl preocupant. Mi soi inacuart che no leve e no viodevi soluzions di sorte, anzit o sintivi che la robe e precipitave. Mi soi salvât scjampant su lis monts, come che al racomande il vanzeli. Di une des primis parochiis dal Friûl, cun prospetive sigure di cariere a une des ultimis de Cjargne, cu la sigurece di cjatâmi suntun binari muart. A 27 agns! Une sielte incomprensibile, azardade, pericolose, un colp di cjâf. Là sù, fûr de confusion, framieç di une int gjenuine e afetuose, cun tant timp par pensâ, a contat seguitîf e vitâl cul mont naturâl, cu lis stagjons dal an e de vite, te semplicitât e te essenzialitât de int inlidrisade te sô tiere e te sô culture, cun virtûts e difiets, o ai vût mût di tornâ a rifleti, a riviodi, a ricalibrâ la mê vite, lis mês ideis, la mê scjale di valôrs, il sens dal gno jessi om e predi, il gust e il cost de libertât. Là che o varès vût di murî, tant psicologjichementri che culturalmentri che, come che a vevin teme in curie, spiritualmentri, o soi tornât a nassi da la aghe e dal Spiritussant. A dibot cuarante agns di distance di cheste mê autentiche conversion, colaudade cul timp e cu lis provis e lis sfidis de vite, o dîs che e je stade la man di Diu a compagnâmi sot de Tersadie, te plêf di Sant Martin di Rualp e Val e di Sant Zuan di Treli, là che, al contrari de fie di Jefte, no ai vaiude ni pierdude la mê zoventût e vergjinitât, ma le ai recuperade cui interès.
di pre Anton Beline


text:
OTUBAR – PRIME PAGJINE. EDITORIÂL – Un referendum cuintri lis nestris divisions / Catalogne e Scozie: la oportunitât par une Europe divierse / Tal cjâf de Serracchiani dome tante confusion / PAGJINE 2 – Furlan a scuele: la peraule ai insegnants / Vuide minime par gjenitôrs / PAGJINE 3 – Se la indipendence e devente un valor in plui pe economie / Apel de CISL: plui atenzion ai problemis sociâi / PAGJINE 4 – La mont e torne a discuti sul so doman / Il plan de Regjon / Chê altre vuere… la vuere de int çurçuvint: cirint radîs / PAGJINE 5 – E tu, âstu za la tô copie dal ultin libri dai Gnognosaurs? / Schede dal libri / LA VÔS DE CISL. Cemût corezi la declarazion dai redits / PAGJINE 6 – SLOVENIE. Alenka Bratušek, prime femine a vuidâ il guvier di Lubiane / AUSTRIE. No ae “autostrade eletriche” Würmlach-Samblâc / FRIÛL EUROPE. Scozie. Al vinç il ‘No’ ma no vincin dome i unioniscj / PAGJINE 7 – Il museu de caligrafie a Ruvigne / A Clausêt si continue a lei dute la Bibie par furlan / A lezion di autonomie cu la Grame / PAGJINE 8 – MUSICHE. Un amì dal Friûl, Omar Pedrini / Branduardi li de contrade de ocje / Giulia Daici e Elsa Martin par furlan al Premi nazionâl “Bianca d’Aponte” / A giru a giru: Sardegne in tour cun Claudia Aru / PAGJINE 9 – Dut il calendari des iniziativis in memorie dal scritôr furlan / A Codroip in Otubar “La presince assente. Pensâ Franco Marchetta, tal Friûl di vuê”, une riflession su culture, lenghe e societât / SIMPRI BOGNS. Alan Brusini, Mans vuèidis, Pasian di Prât, 1988/ AL CINE CUN BETE. Cjars / PAGJINE 10 – A mi ce mi impuartial? / IL FERÂL. I FURLANS E IL TEMPLI. (novesime pontade) / IL GRANT LUNARI DAL FRIÛL. Otubar / PAGJINE 11 – Zâl par furlan, inmò cualchi setemane par partecipâ / PAGJINE 12 – 1914-2014 IL CENTENARI DES BAUSIIS E DE VERGOGNE. Glesie mari par un popul invadût /
*** I articui a son disponibii fracant sul titul. Buine leture.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Campionesse taliane tal 2018, cun cjâf,
passion e determinazion
Cjapâ part a une ultramaratone al vûl dî cori par plui di 42,195 chilometris, chei de maratone classiche par capîsi, ancje une zornade interie di file o plui, cualchi volte di rive sù e di rive jù, frontant la fature, la strache dal cuarp e dal cjâf. Une gare estreme che la udinese Elena Fabiani e cognòs benon, fuarte di un titul talian assolût e tantis altris afermazions che a vegnin di une passion, grandonone, nassude par câs, che le à puartade ancje a vistî la maie de nazionâl taliane di ultramaratone di 24 oris.
◆ Elena, tesserade par Woman Triathlon – scuadre di Verone fate dute di feminis -, e fâs la farmaciste: 43 agns, mame di une frute, e cor dome dal 2013, ma daurman e à fat viodi un talent naturâl che le à puartade a vinci o a vê biei plaçaments in cetantis garis. «Cuant che siet agns indaûr, sot Pasche, o ai savût che la pissine li che o levi ogni dì e sarès stade sierade par trê dîs, o ai tacât a cori. O ai vût grancj infortunis – e conte la ultramaratonete furlane -, ma mi soi apassionade di subit. La mê prime gare le ai fate pôcs mês daspò, in Jugn, cun amîs. E jere une mieze maratone: 21 chilometris in Ongjarie. Po e je stade la maratone di Vignesie: o soi rivade decime tierce tra lis feminis, cuntun bon timp. Planc a planc mi soi svicinade ae ultramaratone, la gare juste par me, che o soi competitive e o ai gust di cori. Cuant che tu slungjis la distance, la tension e cale. Tu te cjapis plui comude, tant che tu fasessis un viaç».
◆ E ta chest viaç – «cun te stes e cuintri di te stes» -, il cjâf al è pardabon determinant. “Se tu vuelis lâ svelt, cor di bessôl. Par lâ lontan, fasilu cun cualchidun”, e dîs une detule africane. La esperience di Elena e je une conferme di chest. «Par preparâsi cul cjâf a une gare, cualchidun al fâs yoga o meditazion… jo no dopri tecnichis particolârs, però tai moments dificii – e a ‘nd è intune ultramaratone -, in plui che ai conseis e al sostegn dal gno alenadôr e di mê fie tes garis plui curtis, mi jude cori e fevelâ cun altris atletis, che ti dan la fuarce di lâ indevant se no tu je fasis plui. Ur sucedarà ancje a lôr di vê crisis e alore o sarai jo a judâlis, a judâju. Intune gare di corse tant lungje, su circuit, no si è mai bessôi e a nassin amiciziis cetant bielis».
◆ La corse, di fat, e je ancje amicizie. Cussì, «cui amîs, invezit di lâ a cjoli un cafè o un aperitîf, dispès o voi a cori. La joibe di matine, prime de emergjence sanitarie causade dal coronavirus, si cjatavisi aes 5.20 intun biel trop a Glemone, li de stazion, par lâ a cori in mont, su la siele di Sante Agnês. Aes 7 o vevin finît. E po vie a vore». La organizazion par un ultramaratonete e je fondamentâl par rivâ a conciliâ la pratiche di chest sport cun lavôr e famee. Elena e cor ogni dì – la matine a buinore prime di lâ in farmacie – une ore e un cuart, une ore e mieze, cun cualsisei timp: ploie, soreli, aiar o nêf. E par frontâ une gare impegnative, «o fâs alenaments di 20/30 chilometris e cualchi gare, ma no lungjis tant che chê obietîf. Prime dal Covid-19, o fasevi une gare al mês, aprofitant cussì di viazâ. Tai ultins agns lis mês vacancis a son stadis peadis propit ae corse».
◆ Cui che al cor, massime su lis distancis de ultramaratone, lu fâs par passion, pe gjonde di scuvierzi gnûfs orizonts, no dal sigûr par deventâ siôr. «La nazionâl e interven su lis garis uficiâls, che a son une o dôs ad an. Pal rest, o rientri un pôc su lis spesis in gracie di doi sponsors che mi furnissin ancje i articui che mi coventin».
Fevelant di obietîfs, il prossim al è la nazionâl di 24 oris. E duncje – misuris anti Covid-19 permetint -, la pussibilitât pe atlete furlane di fâ un altri european (dopo chel dal 2018 a Timisoara, in Romanie) o mondiâl, rivant a svintulâ di gnûf la bandiere dal Friûl tant che e à fat l’an passât a Barcelone. «Al è stât une vore biel – e ricuarde la ultramaratonete -, in tancj mi àn domandât il so significât». E tant che gare, il sium di Elena al è chel di fâ la Ultrabalaton, il zîr dal plui grant lât european, il Balaton juste apont. Di passe 200 chilometris. Mancul innomenade e publicizade di altris garis, ma une vore sugjestive.
◆ Il timp al è. «La ultramaratone e je une corse avonde lente, che ti consume, ma che tu puedis fâ ancje a passe 50 agns. E la maturitât, ta cheste dissipline sportive, ti jude. Te nazionâl taliane feminîl, la etât medie des atletis e je di 43/45 agns, tal forest si sbasse, ma no di tant. I vûl cjâf e determinazion, che par solit a vegnin cul lâ indevant dai agns». E jessi femine al jude. «Su lis distancis curtis, i mascjos nus dan il fum, parcè che a àn une potence muscolâr superiôr ae nestre, ma plui si slungjin lis distancis, plui il gap om-femine si ridûs, parcè che il cjâf al conte di plui e, a nivel di cjâf, lis feminis a son plui fuartis, a rivin a tignî plui dûr». ❚


text:
Otubar. Il cîl parsore Glemone al somee di veri. La mont e tache a colorâsi di zâl e di ros, l’aiar al nulìs di tiere bagnade, di vin e di cantine. E la gnot, cui siei spirts e lis sôs vôs, che a businin fûr de puarte, si fâs plui frede e paurose. L’Autun nol è une stagjon par tirâ sù bêçs, e pense Ursule, involuçantsi intal sial neri di lane che le tapone de buere. Miôr l’Istât, cuant che i marcjadants di ogni paîs si fermin cualchi dì dentri dai mûrs de citât, par paiâ la tasse dal Niderlech e par podê continuâ il lôr viaç al di là di Vençon, in tiere imperiâl. A aprofitin par cjapâsi cualchi zornade di polse, paiant monede pes feminis, pes ostariis e par mil altris bacanadis.
O in zornadis come chê di vuê, che ogni locande e ogni betule di Glemone e je plene di no rivâ a cjatâ puest, che si spiete la caravane dal Imperadôr Carli, il fradi dal Patriarcje Nicolau, in visite ae citât. Alore sì che la cjase di barbe Buro e di gnagne Nene si jemple di vite e di gjonde. Une corentie sù pes cjamaris, al prin plan de vecje cjasate, che e console. A ogni ore dal dì e de gnot chel che al bat su la puarte al gjolt di un bon acet, baste che al veti avonde becins te scarsele. Ursule e je zovine e biele. Barbe Buro le à cjatade che e jere ancjemò picinine, lant a bruscjâ sul Orvenc intune zornade di Autun come cheste, di vincj agns indaûr: infresonade e cragnose, e tremave, discolce e mieze crote, dute voglats e cjavei spirtâts che tu le varessis dite une agane, e no une frutine abandonade tal bosc. E lui le à cjapade sù cence dî nuie, poiantle su lis spalis, come che al varès fat cuntune cjavre salvadie o une piore scjampade de stale. E le à puartade intal borc di fûr puarte, che ducj i disin des putanis.
che la frute e varès gjoldût dal afiet di une ventine di maris almancul – ancje trente, cualchi volte, in stagjon di buine – e di un pari, Barbe Buro. Che al mastiave a fadie cualchi peraule, miscliçantle di strambolots e di murmuis. Un ors cu lis çatis masse grandis par fâ fente di jessi zentîl. Gnagne Nene no. Une striate grasse, penze tant che une purcite, simpri pronte a berlâ, a molâ lasagnis ancje cuntun len, se e veve bisugne di fâsi valê. E cu lis mans prontis a cjapà sù i becins di ogni client: ju gafave ruspiose e ju meteve inte borse, peade ae cinture, sot control di ogni tentazion. E tu le viodevis a riduçâ dome in chel moment, che subite dopo i tornave la ghigne di simpri, une bissebove di femenate che ancje barbe Buro i stave lontan, cuant che l’aiar nol jere di chei bogns.
Si sa, cualchi volte il lôf al mostre di vê cûr plui grant dai cristians. E Ursule in chê tane di “pecjadôrs”, come che al tonave il predi sul altâr, e jere cressude nudride e nete, tirade sù tant che la miôr rose dal ort. Ma, come che si dîs, cul lôf tu vâs e cul lôf tu berlis. La prime volte e je stade dure di gloti. Ma il curiâl dal Patriarcje al varès paiât, e cetant, par jessi il prin a gjoldi de sô rose. Lu veve sintût, Ursule, inte predicje cuaresimâl, su la place dal Domo, chel predessat tirât a lustri, che al pontificave sul pecjât, che al ven simpri stiçât des feminis, strument dal Diaul, tant che cu lis lôr mignagnulis e nainis ti incjochin l’om, ancje il plui virtuôs e sant, e i vierzin lis puartis dal Boboròs. Cussì al contave, cjalant in muse ognidun, pontant il dêt su la int, sburtant i voi infûr, tant che al someave lui il Diaul, o almancul al faseve pensâ che lu cognossès miôr di chei altris.
E al à ben dimostrât di cognossilu cuant che si è presentât inte stanziute di Ursule, sot sere, e le à batiade a dovê, vierzint il so tabernacul e funzionant dute la messe “usque ad custodiam noctis”.
Doprade, batude, pestade, violade, come une Madalene che no fos stade sparagnade de clapadorie dai fariseus. E dut, cence mai gjavâsi la biele crôs di aur tampiestade di rubins, ros come il sanc di chel Crist, tant compagn a chel mancul sant ma istès uman di Ursule, pronte par deventâ la gnove putane di Glemone. Sigûr la plui biele. E il Gastalt al à fat savê che i siei servizis a son stâts za ben che prenotâts pai ospits de delegazion. Cuissà mai po che no finissi intun jet impuartant, usgnot che e ven. La ultime lampade di lûs e monte sù dal cjanalon dal Tiliment, piturant di rose la muse dal grant Cristoful che al fâs di vuardie ae puarte dal Domo. E la sirene ai siei pîts e par che e ridi: “Ancje nô nus clamin sirenis, ma no vin mighe la code!” e pense Ursule. E, svelte come un gjat, e sparìs jenfri la prime sossedade dal scûr.
……………………………………………………………….
IN FRIÛL TAL 1354: UN GRANT PATRIARCJE
Il 1354 al è un an di grande impuartance pe Patrie, guviernade di un Patriarcje, Nicolau di Lussemburc, che al è fradilastri dal imperadôr Carli IV, salacor une des figuris plui impuartantis in Europe te metât dal secul XIV. Nicolau al jere montat su la catidre di Acuilee ai 31 di Otubar dal 1350, dopo che ai 6 di Jugn di chel stes an Bertrant al jere stât copât su la Richinvelde. La situazion cetant favorevule par vie di chel leam familiâr e à fat in mût che il Friûl al diventàs in chei agns un pont nevralgjic e strategjic pe politiche internazionâl, e duncje ancje un lûc là che no dome il mont politic, ma ancje chel culturâl a podevin cjatâ un spazi ideâl, che al varès garantît une visibilitât grandonone. Nol è un câs che ai 14 di Otubar di chel an e vegni organizade propit a Udin une celebrazion grandiose là che Patriarcje e Imperadôr insiemi a celebrin une gnove vision de Europe, che salacor e anticipe di cuasi sietcent agns la prospetive che o stin vivint dome cumò.
…………………………………………………………………..
TAL MONT TAL 1354: PESTE E VUERE
La Europe e sta jessint di une des crisis plui tremendis che le àn mai savoltade: chê de peste nere, un mâl che al glot in doi agns, a partî dal 1347-48, la plui part de popolazion continentâl. Cun di plui, e je sclopade une vuere tra France e Ingletiere che e durarà plui di cent agns. In chest davoi spaventôs, la struture politiche plui potente e stabile, sedi di un pont di viste economic che politic, e reste la regjon imperiâl, vuidade di Carli IV di Lussemburc a partî dal 5 di Avrîl dal 1355, date de sô incoronazion a Rome. Om di grande intuizion, al jere amât dai inteletuâi plui progredîts di chê ete. Amì dal studi e de culture, Carli al veve contribuît a vierzi universitâts impuartantis: chê di Praghe, tal 1348, che in so non e ven clamade Caroline; e chê di Cividât, tal 1354 – daûr di un progjet che al jere bielzà dal Patriarcje Bertrant -, stiçât salacor dal fradilastri Nicolau di Lussemburc, Patriarcje di Acuilee. Progjetist di une Europe plurâl, todescje, slave e latine, al crôt inte pâs vivint intune ete di vuere.
✒ Agnul Floramo


text:
208 SINDICS_ 134 domenie ai 10 di Otubar tal prin turni, altris 74 dôs setemanis dopo tes balotazions. Si è dividût cussì il vôt dai slovens par sielzi i sindics e i conseis comunâi in ocasion des elezions aministrativis 2010, rivadis sul tacâ de Sierade dopo di une lungje campagne eletorâl, par un apontament pluitost sintût massime dal guvier di centri-çampe di Borut Pahor. Disìn subit che a vinci ma cence straçâ i aversaris al è stât il principâl partît di oposizion, il Partît democratic di centri-drete, cul 18,7 par cent cuintri dal 12,1 dal Partît Sociâldemocratic dal premier Pahor.
MANAGER_ In chestis elezions a vinci e je stade soredut la figure dal candidât sindic: cun di fat, tancj prins citadins confermâts o di frescje invistidure popolâr si son presentâts tant che indipendents. Cussì al è stât par esempli par Zoran Jankovicˇ te capitâl Lubiane, candidât su la cjarte indipendent ma poiât di dut il centri-çampe, che al è rivât a concuistâ lis preferencis dai siei citadins adiriture cul 64 par cent dai vôts: il so sproc te campagne eletorâl al è stât Jankovicˇ dela («Jankovicˇ al fâs» ma ancje «Jankovicˇ al lavore»). A àn pontât dut sul lôr carisme Franc Kagler e Bojan Šrot, confermâts sindics di Maribor e Celje pal centri-drete. No si è votât chest colp a Cjaudistrie/Koper/Capodistria par vie di une decision de Cort costituzionâl su la pussibilitât de frazion di Ankaran/Ancarano di podê stacâsi e fâ un comun par so cont.
NO SLOVENS_ La conferme di Zoran Jankovicˇ e à fat disparî dal dut i dubis di cui che nol varès mai pensât che a Lubiane si podès vê un sindic no sloven «doc». Di fat, come che al pant il so cognon, Jankovicˇ al è di lidrîs serbe; si viôt che però i lubianês a àn badât soredut ai tancj lavôrs che a son stâts metûts in pîts in citât par fâle deventâ simpri plui europeane. Il câs de capitâl nol è nuie però a pet di ce che al è capitât a Piran/Pirano te balotazion dai 24 di Otubar: une date pardabon di meti tai libris di storie, par vie che la citadine di incjant su la cueste adriatiche e à sielt un sindic di colôr, il prin no dome in Slovenie ma in dute la Europe di Soreli Jevât.
GHANÊS_ Chê di Peter Bossman e je pardabon une storie che e pant cemût che il mont nol è plui chel di a pene vincj agns indaûr… Une storie che e fâs part ad in plen de globalizazion che e sta caraterizant il Tierç mileni, ma che però e nas di lontan, passe trente agns indaûr, te Jugoslavie dal maressial Tito. Ae fin dai agns Setante dal secul passât il zovin Peter al sta studiant medisine tal so paîs, il Ghana. Peter al stave spietant di podê vê une borse di studi par lâ un periodi in Ingletiere, ma un amì, a pene tornât di Novi Sad, in Serbie, i conseà di lâ in Jugoslavie. L’obietîf al jere la capitâl Belgrât, ma il zovin student ghanês si cjatà a jessi a Lubiane. Dilunc dal periodi di studi, Peter al cognossè une fantate cravuate compagne di cors, che po e à sposât: cussì e rivà la decision di stabilîsi in Europe.
SINDIC_ Prime de balotazion cul sfidant dal centri-drete Tomaž Gantar, Bossman al veve dit che «la Slovenie e je pronte par vê un sindic di colôr» (e il Friûl, si domandìn noaltris, li che aromai e vîf tante plui int di colôr rispiet ae Slovenie?). Candidât tant che indipendent ma cu la poie dal Partît Sociâldemocratic, il miedi di lidrîs ghanese, za sorenomenât «Obama di Piran», al veve za vût plui vôts di ducj tal prin turni (31,1 par cent) devant di Gantar, fer al 25,4, ma te sfide decisive al à batût di cuasi 200 vôts il so rivâl sierant cul 51,4 par cent.
E cussì Peter Bossman, che al à vivût 33 dai siei 55 agns in Slovenie, al è il gnûf sindic di une des localitâts slovenis plui cognossudis par vie dal turisim. «Za di agnorums la int no bade al colôr de mê piel, dome agns indaûr a pene rivât culì o viodevi che cualchidun al veve dificoltât a acetâ cheste diference, ma cumò al è dut a puest» al à dit tun perfet sloven Bossman.
Ae sô vitorie si son interessâts cetancj mieçs di comunicazion forescj, come l’inglês The Guardian e l’israelian Jerusalem Post.
CUISTIONS VIERTIS_ Magari cussì no, chestis elezions a àn vût dôs pecjis. Une e je stade la basse afluence: 51 par cent tal prin turni, a pene il 44,9 tai balotaçs. La seconde cuistion vignude fûr al è stât il bas numar di feminis votadis tant che sindic: dome 10 su 208, un numar pardabon misar. Cifris che a àn di fâ pensâ dut il mont politic sloven.
ALESSIO POTOCCO
TERITORIS – SLOVENIE. A Piran il prin sindic di colôr de slovenie............
208 SINDICS_ 134 domenie ai 10 di Otubar tal prin turni, altris 74 dôs setemanis dopo tes balotazions. Si è dividût cussì il vôt dai slovens par sielzi i sindics e i conseis comunâi in ocasion des elezions aministrativis 2010, rivadis sul tacâ de Sierade dopo di une lungje campagne eletorâl, par un apontament pluitost sintût massime dal guvier di centri-çampe di Borut Pahor. Disìn subit che a vinci ma cence straçâ i aversaris al è stât il principâl partît di oposizion, il Partît democratic di centri-drete, cul 18,7 par cent cuintri dal 12,1 dal Partît Sociâldemocratic dal premier Pahor.


text:
Pensâ a un furlan cence il tai in man al è dificil. E pensâ a une sagre dute cence alcul, ancjemò di plui. E sune come une sfide. Une scomesse.
Vinte, però. Sì sì, o vês let ben. Propit vinte. L’an passât, inte «Sagre dal Perdon dal Tor» a Tor di Zuin, no si à vendude nancje une butilie di vin, une bire, une sgnapute. Nuie di nuie. Dome bibitis, strucs e cocktails analcolics, creâts pe ocasion. E la int e je corude in tante. Plui di simpri. Plui di ogni altre «Sagre dal Perdon». E à cerçât incurioside, si è complimentade cui organizadôrs e e à ancje criticât. «Plui di cualchidun nol à condividût cheste sielte analcoliche – al conte don Luca Anzilutti, predi di Tor di Zuin – però al è vignût a fâ un zîr pe sagre». Don Luca, 38 agns, di 3 plevan dal comun de Basse, al è propit content dal sucès. «Une idee che e je nassude dal Consei pastorâl – al ten a rimarcâ Anzilutti –, che no à volut sei une «vuere sante» cuintri il tai ma dome la ocasion juste par stimolâ une discussion sul teme dal alcul». La parochie di Sante Marie Assunte e à mandât in ogni famee une letare par spiegâ la motivazion di cheste iniziative. Al jere scrit: «Al di là des statistichis uficiâls che a fevelin, in Italie, di 4 milions di alcoliscj, al bastarès no sierâ i voi denant di dutis lis situazions di soference che l’alcul al puarte tai nestris paîs. Cun cheste propueste, o savìn di no podê risolvi il probleme ma almancul o alcìn il vêl su la cuestion». E cussì ai 15, 16 e 17 di Avost dal an passât, tai barachins de sagre si à stât in compagnie bevint Elisîrs di Rocchetta, Chinot, Fanta, te, bevandis fatis cui sirops di pomis e la mitiche, antighe «spume». A son stâts vendûts 407 cocktails analcolics, dal «Nursery fizz» al «Florida», dal «Cenerentola» al «Vento del Sud». A jerin almancul dîs di sielzi. Tant che al è stât inmaneât un concors par votâ chel plui bon.
Te domenie, ae sagre, al è rivât ancje il scritôr Pino Roveredo, vincidôr dal Premi Campiello 2005, che al à vivût su la sô piel il probleme dal alcolisim, e che lu à contât tai siei libris. Un incuintri cun testemoneancis e riflessions che, chei che a jerin li presints, a àn ancjemò tal cjâf. Ce dî di plui? La scuadre che e vinç no si cambie, e ancje Tor di Zuin e je convinte di cheste robe. Duncje, apontament cu la seconde edizion de «Sagre analcoliche dal Perdon dal Tor», ai 15, 16 e 17 di Avost dal 2009.
Valentina Pagani
SPECIÂL – Si pues fâ ancje cence alcul............
Pensâ a un furlan cence il tai in man al è dificil. E pensâ a une sagre dute cence alcul, ancjemò di plui. E sune come une sfide. Une scomesse.


text:
Un incuintri cun musiche dal vîf par contâ un libri che ancje chel al conte Fabrizio De Andrè midiant lis testemoneancis di cui che lu à cognossût e al à condividût une part dal percors di vite cun lui. A vincj agns de muart chest libri al studie l’artist ma ancje l’om cu la testemoneance di desenis di figuris, plui o mancul cognos’sudis, che lu àn frecuentât, cognossût, a ‘nd àn compagnât la dimension privade e professionâl: tancj di si esprimin e si contin pe prime volte ’su lis esperiencis in studi di regjistrazion, ’sul palc, a Gjenue e in Sardegne, dilunc un percors cetant inmagant e plen.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Passe cent agns indaûr, su la culine di S. Zuan a Triest, al vignì fat sù un dai manicomis plui grancj di Europe. Tal 1978, parsore di chê culine, Franco Basaglia al sdrumà dute la istituzion, butant jù i portons dal manicomi. In dì di vuê no si fevele plui dal Ospedâl Psichiatric Provinciâl, ma ben dal Parc culturâl di S. Zuan. Culì si cjate la cooperative Lister Sartorie Sociâl, un laboratori che al dopre dome tiessûts riciclâts, cuntune colaborazion une vore sintude cun servizis sociâi e sanitaris (Dipartiment di Salût Mentâl, Servizi pes Tossicodipendencis, Cooperativis sociâls, Comun e Provincie di Triest). In ocasion de cunvigne “Democrazia e salute mentale di comunità”, che e je stade fate dai 21 ai 23 di Jugn tal parc di S. Zuan, Lister e à tornât a stampâ la maiute “Da vicino nessuno è normale”, disponibile tes versions taliane, slovene, todescje e ancje furlane (”Di dongje nissun nol è normâl”), in gracie de consulence dal sportel linguistic dal Cirf, il Centri interdipartimentâl pal svilup de lenghe e de culture dal Friûl. La T-shirt si le pues comprâ al presit di 15 euros (5 euros in plui pe spedizion dal câs che si le ordeni su internet).
Informazions al numar 040/3997243. ❚
par cure de redazion
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
E son aromai plui di vincj agns che su Rai3 al va in onde “Chi l’ha visto?”, e in dut chest timp no si contin nancje lis personis scjampadis o sparidis che la trasmission e à judât a cjatâ.
Cun tant sucès che e à vude la formule, fâ une version ancje pe tv furlane e pararès une buine idee, no mo? E invezit no.
“Lu âstu viodût?” al jere stât studiât in ducj i detais, cuntune sole conclusion: nol pues funzionâ. La mancjance di suspance e di emozions e je clare fin dal prin moment, a scomençâ de mancjance di lagrimis in direte (i furlans no fasin comediis par television!).
Provait a imagjinâ la ricostruzion de vite di ogni dì de persone sparide: cjase-lavôr-cjase. Une stufe che cui che al sta devant de television al cambie canâl e si cjale pluitost un campionât di curling.
Lis indagjins? No duraressin plui di cinc minûts. Dulà puedial jessi scjampât un furlan? Tal ort, in fabriche o a viodi l’Udin. No vâl nancje la pene di mandâ un gjornalist a investigâ tant ator.
Lis telefonadis di cjase? Nancje une: i furlans a stan tal lôr, cence lâ a cjalâ cui che a viodin, e dut câs, ancje se a viodin alc di strani no van sigûr a contâlu a ducj in direte.
E fin chi la trasmission e sarès durade dîs minûts, e ancje a strachis. Ce si podaressial zontâ? Dôs intervistis a cui che a cognossevin la persone di cirî. Ma ancje chi, lis rispuestis a saressin dutis compagnis: “Si, un bon om. Un lavoradôr”. E vonde li. Dodis minûts in dut.
Al è clâr che “Lu âstu viodût?” nol podarès mai deventâ un program di sucès.
Soredut pe conclusion des indagjins, che e sarès simpri compagne: dopo un cuart di ore, al clamarès in trasmission il paron de ostarie in place: “Al è chi, no stait a cirîlu. Ancjemò un taiut e al torne a cjase”. ■
BETE DI SPERE
TV FRIÛL E CJANÇONS. Lu âstu viodût?............
E son aromai plui di vincj agns che su Rai3 al va in onde “Chi l’ha visto?”, e in dut chest timp no si contin nancje lis personis scjampadis o sparidis che la trasmission e à judât a cjatâ.


text:
Marco Polo
Marco Polo (Vignesie, ai 15 di setembar 1254 - Vignesie, ai 29 di zenâr 1324) al fo un marcjant talian e un esploradôr che insieme cul pari Nicolò e il barbe Matteo, al fo tra i prins ocidentâi a rivâ in Cine, clamade di lui Chatai.
Lis cronichis dal sô viaç (durât ben 24 agns)a son stadis detadis di lui mediesim in lenghe francese a Rustichello da Pisa, sô compagn di presonie a Gjenue, e racueltis intun libri intitulât Deuisament dou monde, miôr cognossût come Il milione (Il milion par furlan).


text:
Paulâr, di cualchi an in ca al è sot cul probleme de aghe. No che nol sedi “aur blanc” te biele Val dal Incjaroi, anzit. Des sôs monts e ven jù aghe frescje e buine, tante che si ‘nd vûl; al è sot tiere, tai centris abitâts des frazions altis e ancje in part tal cjaf lûc, che al è alc di rusinît: lis conduturis dal acuedot, di fat, aromai vecjonis, a son di cambiâ. I discomuts par un servizi primari come chest no son mancjâts: di persone, lu vin constatât te ultime manifestazion turistiche “Mistîrs 2009”, cuant che dal rubinet di une abitazion di Vile di Mieç e jessive aghe maron. Si à di dî che il câs si è dal moment trasformât in polemiche, forsit par fins eletorâi, furnint dispès une vision stuarte de situazion. La aministrazion comunâl, rignuvide cuasi cuatri agns fa, e à cjapât di pet il probleme, cirint di sveltî i timps par une soluzion otimâl e stabile. Il vice sindic dal paîs Isaia Dereani: “Ancje se te precarietât – al dîs –, ma par capî dal dut il probleme si à di fâ un pas indaûr. Lis insistencis dai aministradôrs comunâi cul Stât e cu la Regjon par vê une juste cuvierzidure finanziarie e par podê intervignî, a son stadis acetadis za vot agns fa, cul stanziament di cinc miliarts des vecjis liris e cuntun miliart subite spindût pe emergjence di chê volte. Ma la some plui gruesse (doi milions di euros) e je restade ferme, no doprade – al spieghe Dereani – e dome tal 2006 la aministrazion atuâl e je rivade a meti lis mans su chescj fonts e a tacâ l’iter necessari par che si puedin doprâ. Po dopo, tal 2008, e je subentrade la leç Galli e la L.R. 13 dal 2005 che e imponeve di dâ in man a un gjestôr esterni la conduzion dai acuedots, insieme ai finanziaments a pene contabilizâts. Dutune cun Carniacque, o vin metût jù un plan tecnic e di intervent eficaç, doprant ducj i fonts che a jerin stâts concedûts al nestri comun. Si larà duncje – al siere il vice sindic – a sostituî cualchi trat di conduture ruvinade tes frazions, Vile di Mieç la prime; si viodarà di rindi eficiente la risultive di Prabon a Ravinis e di meti in sigurece la aree de captazion, che cumò e je a cîl aviert, te localitât di Rufosc. In fin, si larà indenant cul studi pe realizazion di une captazion intune risultive dongje Pecol di Cjaule, che e somee une vore pure e bondante. Cheste soluzion e permetarà di risolvi in maniere definitive il probleme de provision idriche.
DINO TEMIL
ATUALITÂT. S.O.S. aghe a Paulâr?............
Paulâr, di cualchi an in ca al è sot cul probleme de aghe. No che nol sedi “aur blanc” te biele Val dal Incjaroi, anzit. Des sôs monts e ven jù aghe frescje e buine, tante che si ‘nd vûl; al è sot tiere, tai centris abitâts des frazions altis e ancje in part tal cjaf lûc, che al è alc di rusinît: lis conduturis dal acuedot, di fat, aromai vecjonis, a son di cambiâ. I discomuts par un servizi primari come chest no son mancjâts: di persone, lu vin constatât te ultime manifestazion turistiche “Mistîrs 2009”, cuant che dal rubinet di une abitazion di Vile di Mieç e jessive aghe maron. Si à di dî che il câs si è dal moment trasformât in polemiche, forsit par fins eletorâi, furnint dispès une vision stuarte de situazion. La aministrazion comunâl, rignuvide cuasi cuatri agns fa, e à cjapât di pet il probleme, cirint di sveltî i timps par une soluzion otimâl e stabile. Il vice sindic dal paîs Isaia Dereani: “Ancje se te precarietât – al dîs –, ma par capî dal dut il probleme si à di fâ un pas indaûr. Lis insistencis dai aministradôrs comunâi cul Stât e cu la Regjon par vê une juste cuvierzidure finanziarie e par podê intervignî, a son stadis acetadis za vot agns fa, cul stanziament di cinc miliarts des vecjis liris e cuntun miliart subite spindût pe emergjence di chê volte. Ma la some plui gruesse (doi milions di euros) e je restade ferme, no doprade – al spieghe Dereani – e dome tal 2006 la aministrazion atuâl e je rivade a meti lis mans su chescj fonts e a tacâ l’iter necessari par che si puedin doprâ. Po dopo, tal 2008, e je subentrade la leç Galli e la L.R. 13 dal 2005 che e imponeve di dâ in man a un gjestôr esterni la conduzion dai acuedots, insieme ai finanziaments a pene contabilizâts. Dutune cun Carniacque, o vin metût jù un plan tecnic e di intervent eficaç, doprant ducj i fonts che a jerin stâts concedûts al nestri comun. Si larà duncje – al siere il vice sindic – a sostituî cualchi trat di conduture ruvinade tes frazions, Vile di Mieç la prime; si viodarà di rindi eficiente la risultive di Prabon a Ravinis e di meti in sigurece la aree de captazion, che cumò e je a cîl aviert, te localitât di Rufosc. In fin, si larà indenant cul studi pe realizazion di une captazion intune risultive dongje Pecol di Cjaule, che e somee une vore pure e bondante. Cheste soluzion e permetarà di risolvi in maniere definitive il probleme de provision idriche.


text:
23 settembre 2009
Dimissions di Giovanna Iesse
Al jere za di timp che la notizie e zirave, e a la fin a son rivadis.
Tal prossin consei comunâl (fracait chi par lei dut il document) il prin pont interessant tal ordin dal dì al è chest: "Surogazion dal conseîr comunâl siore Giovanna Iesse e verifiche condizions di eleibilitât e compatibilitât dal gnûf conseîr."
Su cheste situazion che e viodeve la stesse persone di une bande conseîr di centriçampe in comun a Maian e candidade dal Pdl pal Senât de Republiche, o ai za scrit, ma se o vês pierdût cualchi pontade, lait a lei chi.
Tal prossin consei comunâl (fracait chi par lei dut il document) il prin pont interessant tal ordin dal dì al è chest: "Surogazion dal conseîr comunâl siore Giovanna Iesse e verifiche condizions di eleibilitât e compatibilitât dal gnûf conseîr."
Su cheste situazion che e viodeve la stesse persone di une bande conseîr di centriçampe in comun a Maian e candidade dal Pdl pal Senât de Republiche, o ai za scrit, ma se o vês pierdût cualchi pontade, lait a lei chi.
Nessun commento:
Iscriviti a: Commenti sul post (Atom)


text:
21 novembre 2008
Consei comunâl
Ve chi la convocazion dal consei comunâl.
13 commenti:
- thermonuke ha detto...
- Questo commento è stato eliminato dall'autore.
- 26/11/08 09:17
- thermonuke ha detto...
-
Orco boe, ce sfighe, o soi vie vinars.
Mi sares plasut save cui che al ere il gnuf conseir.... no nus contitu nie?
E dal col di claps, el mausoleo di Loftristankamon, dai continus alc po'!
- 26/11/08 15:08
- thermonuke ha detto...
-
Nie ah?
E devin veti dat une rinfrescjade di scorie dome par olsat scrivi "ospedal di San Tomas".
- 27/11/08 08:59
- Christian Romanini ha detto...
-
thermo, il solit maliciôs =)
dut câs il prin dai no elets al è Toni Pesenato.
No sai se al acete e ce che al fasarà une volte jentrât in consei comunâl.
Par chel che al inten la propueste di IntesaxMajano si trate di une propueste di sospensive dal progjet.
- 27/11/08 18:29
- thermonuke ha detto...
-
oh ce biele notizieeeeeeeeeeeeee!
Dopo tant di gnuf insieme....
e tornares le unitat....
le concuardie di grup....
le azion po....nancje tabajant!
El lof trist al fasares fieste se nol fas par cualchidun che al a el bonsens di pensa che il mausoleo nol ledi fat.......
bah! i solits comuniscj che no vuelin sostigni i consumps...
orpo o volevi di strassaries...
ma parplase, parplase.
- 27/11/08 22:50
- thermonuke ha detto...
-
el prin che nol capiss l'ironie.... no sai ce che i faas!
- 27/11/08 22:51
- Christian Romanini ha detto...
-
duncje... il consei al è finît tor 11.
i moments plui significatîfs a son stâts secont me 3.
- 29/11/08 09:48
- Christian Romanini ha detto...
-
1) o vin ricuardât puar Enrico e o scuen ameti che viodi i siei fîs in sale e la sô cjadree vueide mi à fat vignî un tic di grop.
- 29/11/08 09:48
- Christian Romanini ha detto...
-
2) toni pesenato al è il gnûf conseîr comunâl ma come prime declarazion al à manifestât la sô indipendence. cumò i indipendents a son 2, ma no fasin grup adun... situazion un tic strane... cuasi cuasi o vin plui grups che no conseîrs... dal sigûr plui cjâfsgrup che no assessôrs (e nol è inmò stât nomenât il cjâf grup de nestre liste che e je inmò Udc-Fi-An ancje se îr di sere o ai savût che al è un gnûf grup PDL_AN...)... lu sai, lu sai: e je une situazion in tic complicade... ancje jo no le capìs masse...
- 29/11/08 09:49
- Christian Romanini ha detto...
-
3) o vin respinte la "propueste di sospension de aprovazion dal progjet dal II lot dal recupar di Sant Zuan in Sant Tomâs" proponude di IntesaperMajano.
Chi o soi intervignût plui voltis e mi fâs plasê che ancje chei di IntesaperMajano a àn dit che a son dacuardi sul valôr storic dimostrât o che si dimostrarà dal sît in cuistion e pe sô conservazion.
Dome che cuant che o sin lâts a votâ a volevin sospindi un progjet che inmò nol è stât presentât in maniere definitive. Alore secont me la lôr propueste cussì come che e jere, no jere votabil (si sospindial ce che inmò nol è?). Ur ai fat une cuintripropueste partint de condivision che ancje lôr a àn dimostrât su la necessitât di valorizâ il sît e invidant la zonte a valutâ cun atenzion lis azions pal recupar e la fruizion de struture: si son metûts a ridimi in muse (e mi à displasût) e alore o sin lâts a votâ la lôr propueste: respinte cun 6 vôts (lôr) a favôr; 10 vôts cuintri (noaltris); 1 astension (Toni Pesenato, che al à declarât al inizi dal consei che jessint la prime sere che al partecipave si sarès astignût su ogni pont).
- 29/11/08 09:59
- bertoldo ha detto...
-
Altro che un "col di claps" !!!
Si profila un "biel grum di debits" per tutti noi !!!
- 1/12/08 11:17
- teodolinda ha detto...
-
Strades disestades come che no si erin mai iodudes, scueles cal pluf dentri e che chi e van a impegna' les casses comunals par 20 ains cun milions di euros di debit! Propite bras, le pies aministrassion dal timp dal duce.
- 3/12/08 00:16
- teodolinda ha detto...
-
Ocjo! Cumò al è rivat
El Pacare:
e veis sierat!
- 3/12/08 00:18


text:
Grafie_ La leç regjonâl 15/96 e à stabilît la grafie uficiâl de lenghe furlane, vâl a dî chel sisteme di simbui convenzionâi che al covente par rapresentâ i suns de lenghe. Si trate apont dome di un sisteme convenzionâl, vâl a dî di un acuardi derivât de tradizion e de fissazion ancje legâl di regulis che a imponin che si vedi di scrivi intune cierte maniere. Si à di notâ che la grafie e je dome la maniere di scrivi une peraule e che e je dal dut indipendente de lenghe. Cu la grafie uficiâl si pues scrivi ancje tes varietâts furlanis e no dome te coinè.
Coinè_ La coinè o lenghe comune, standard o di riferiment, e je il model de lenghe scrite che e fâs di riferiment par une comunitât linguistiche. Ducj i sistemis linguistics che a àn di vê une uficialitât e che a àn di jessi insegnâts tes scuelis a àn un lenghe comune. La coinè taliane e je derivade dal toscan, chê spagnole dal castilian, chê todescje dal alt todesc e v.i.. Ancje par furlan e je une coinè che si fonde sul model dal furlan centrâl.
La coinè leterarie furlane e je esistude almancul dal Sietcent (a «inventâle», cence savêlu, al à di jessi stât il liric Ermes di Colorêt), duncje no je une invenzion resinte, ma e à une lungje tradizion. Par che a vivin ancjemò dutis lis varietâts dal furlan e covente une coinè: par motîfs pratics, economics e politics. I ats uficiâi a àn di jessi scrits ducj tun stes furlan par praticitât e ancje parcè che sul cjamp politic e juridic il stes stât talian (o cualsisei altri stât) nol acetarès documents scrits in desenis di varietâts furlanis diferentis, come che nol acete documents scrits in desenis di varietâts talianis diferentis. Cun di plui, i tescj a àn di jessi scrits ducj intune uniche version ancje par motîfs economics: par esempli, provìn dome a imagjinâsi i coscj se – par ogni classe – o vessin di stampâ un libri in ogni varietât fevelade dai fruts!
Chest dut câs nol vûl dî che tal fevelâ no si vedi di doprâ ognidun la proprie varietât, ancje tacant dai fruts: dome che par ce che al tocje la lenghe scrite a varan ducj une variante di riferiment uniche. Al è aromai provât de esperience didatiche che i fruts no àn nissun probleme a viodi scrit intune cierte maniere e a pronunziâ come che a son usâts.
E je però ancje une altre funzion cetant impuartante de coinè: chê di «lenghe cuviert», vâl a dî di lenghe che e fâs di riferiment, par esempli, cuant che no si sa cemût dî un gnûf concet o un alc che si à dismenteât. Se no fos la coinè la uniche lenghe cuviert dai furlans e sarès il talian che cul timp al scjafoiarès dutis lis varietâts furlanis a fuarce di prestits, che aromai a jentrin ancje tal câs di espressions ordenariis e no dome tai neologjisims (par esempli pisel par cesaron, fero da stîr par fier di sopressâ e v.i.). Cuant che la coinè e sarà cun fuarce la lenghe cuviert dai furlans, dutis lis singulis varietâts a varan plui fuarce. Par chest, la coinè furlane si pues benon considerâle un imprest di tutele e di disvilup dal furlan tal so complès ma ancje di ogni sô varietât.
Par savênt di plui: v. Sandri Carrozzo, www.serling.org/new/pdf/intro_coine_grafie.pdf
(Redazion)
LA INTERVISTE. Grafie, varietâts e coinè: par savênt di plui............
Grafie_ La leç regjonâl 15/96 e à stabilît la grafie uficiâl de lenghe furlane, vâl a dî chel sisteme di simbui convenzionâi che al covente par rapresentâ i suns de lenghe. Si trate apont dome di un sisteme convenzionâl, vâl a dî di un acuardi derivât de tradizion e de fissazion ancje legâl di regulis che a imponin che si vedi di scrivi intune cierte maniere. Si à di notâ che la grafie e je dome la maniere di scrivi une peraule e che e je dal dut indipendente de lenghe. Cu la grafie uficiâl si pues scrivi ancje tes varietâts furlanis e no dome te coinè.


text:
E je stade une esperience che no finìs cussì cemût che e je tacade, cuasi par câs. E je stade une aventure che e à cjatât tante int interessade tal riviodi la nestre storie, la nestre art, intune muse mai imagjinade prime. Nuie di inventât, dut al è bielzà stât fat. Ma met il voli in linie cun diviersis prospetivis, nus fâ ben vulintîr riscuvierzi patrimonis che forsit no si saveve nancje di vê. O stoi disint de esperience “O viôt musiche in Friûl”, une videorubriche che o ai fat e curât e che si pues cjatâ su youtube scrivint il titul par talian. Un viaç tra musiche e art figurative che e nus à puartât a osservâ di dongje oparis unichis tra pituris, frescs, mosaics, statuis, miniaturis e tant altri; par manufats di epoche antighe, si va dal cuart al decim otâf secul, indulà che i sogjets rapresentâts, tra sacri e profan, a fasin musiche, a àn un strument in man, a cjantin, a balin. La dissipline si clame iconografie musicâl, e o soi cetant content di vê puartade cheste riscuvierte inte nestre tiere. Parcè che il Friûl al è plen di oparis di art indulà che la musiche e je protagoniste, cun pitôrs de nestre tiere, o che a àn vivût chi di nô, tant che il Tiepolo, Antonio de’ Sacchis dit “il Pordenon”, Gianfranco del Zotto dit “di Tumieç”, Antonio Schiavi, Giuseppe Martini, Giulio Quaglio, Pomponio Amalteo e tancj altris, che a àn dât une clâf di leture de nestre identitât no dome cu la piture, ma cu la piture miscliçade ae musiche. Une grande ereditât.
◆ La videorubriche “O viôt musiche in Friûl”, che si pues viodi digjitant il titul su internet, nus à puartât in dîs localitâts dal nestri Friûl: Udin, par viodi i segrets musicâi des statuis di Florean e Venturin in Place Libertât; Pontêbe, par pierdisi intal Flügelaltar de glesie di Sante Marie; Pordenon, par viodi il de’ Sacchis e il di Tumieç a confront tra palis di altâr cun sogjets musicâi. Daspò Aquilee, par amirâ i mosaics de Basiliche e il teme dal “Bon pastôr” che al sune un flaut; Tumieç, tal Domo di Sant Martin pai frescs di Schiavi cuntune orchestre dissegnade; Cividât, par viodi di dongje une miniature di Salteri di Egbert dal decim secul. Inmò, a Paulâr inte cjase museu “La Mozartine”, par studiâ la grande ereditât che nus à lassât il compositôr e studiôs Giovanni Canciani; a Codroip, li de dite organarie “Zanin” che e fabriche struments in dut il mont, ospitâts dal grant Gustavo Zanin; a Gurize, par viodi un afresc dal Rinassiment intal Domo. E infin, tornat a Udin, indulà che e si à tacât, par viodi une lunete conservade intes Galariis di art antighe de citât. Il Friûl al è vêr e ancje dissegnât, piturât, sculpît, sunât, cjantât. Scuviertis di vivi e di rivivi, patrimonis di jessi ben braurôs. ❚


text:
Par tancj la bande e je chê dal dopolavôr di paîs, chê che e compagne scjassose la procession e e sune, cun cualchi stonade, l’Imni di Mameli tes fiestis civîls. Une volte e jere cussì. No plui. La bande – che e à simpri vût il mert di svicinâ la int ae musiche – si è rignuvide tal timp, fin a deventâ une orchestre vere. I struments a son stâts inzornâts, massime chei a flât, e si son zontadis lis percussions. Ancje il repertori al è mudât un grum: aes marcjis e aes trascrizions di oparis si son zontadis musichis di cine e musichis origjinâls par bande, fatis di compositôrs cualificâts formâts tai Conservatoris, dulà che a stan nassint bandis di professioniscj e si pues cjapâ il diplome di Strumentazion par bande, tant che al «Tomadini» di Udin. In sumis, cui che al pense che la bande e sedi sinonim di musiche di basse cualitât al à di ricrodisi.
In Friûl-Vignesie Julie a son plui di 4 mil 500 i strumentiscj che a sunin intune bande. La plui part in provincie di Udin, li che i apassionâts di musiche di insiemi a son 2363; in chê di Pordenon a son 1036, in chê di Triest 665 e a Gurize 468. I numars, furnîts de Anbima Friûl-Vignesie Julie – la sezion regjonâl de Associazion nazionâl bandis talianis musicâls autonomis -, a dan un cuadri plui che positîf dal moviment bandistic in regjon, simpri plui vivarôs e bon di cjalâ al avignî cence pôre. I zovins, di fat, no mancjin. Sù par jù la metât dai strumentiscj e à mancul di 25 agns. Une presince che e je la risulte di un impegn plui che decenâl de Anbima Friûl-V.J. e des singulis bandis (98 in dute la regjon, 51 dome in provincie di Udin), che a àn investît un grum su lis gnovis gjenerazions. Scuasi dutis lis bandis a proponin cors di insegnament strumentâl e almancul une sessantine e à une Scuele di musiche struturade, cun professôrs cualificâts. A son almancul 3 mil i arlêfs des Scuelis di musiche in regjon, di chescj, 1830 in provincie di Udin. Ancje par lôr la Anbima regjonâl e inmanee ogni an campus estîfs di aprofondiment musicâl, li che si formin i strumentiscj de bande zovanîl regjonâl de associazion (ben plui di un centenâr). E chei plui brâfs a son judâts a cjapâ il svol tal mont de musiche in gracie dai concors internazionâi metûts sù di cualchi bande furlane: moments impuartants di confront e di cressite pai zovins musiciscj.
Di fat, vuê ae bande e je afidade la educazion musicâl dai fruts, trascurade de plui part des scuelis talianis, che, in cualchi câs, si poin propit aes bandis par meti in vore progjets musicâi. A ‘nd à fate di strade la bande, di cuant che e je nassude tal Votcent, tant che espression de fanfare militâr, e, la plui part, tai agns Vincj e Trente dal Nûfcent massime par iniziative di predis, che, in cheste maniere, a àn volût puartâ tai paîs il sens de culture e dal volontariât. Ancjemò in dì di vuê la bande e je espression di volontariât no professionistic, di personis che si cjatin par studiâ la musiche, simpri plui preparadis, a tacâ dai diretôrs, formâts tai Conservatoris e inzornâts cui cors par mestris di bande inmaneâts di agnorums ancje de Anbima regjonâl.
(ERIKA ADAMI)
LA INTERVISTE. Lis bandis a cjalin indenant............
Par tancj la bande e je chê dal dopolavôr di paîs, chê che e compagne scjassose la procession e e sune, cun cualchi stonade, l’Imni di Mameli tes fiestis civîls. Une volte e jere cussì. No plui. La bande – che e à simpri vût il mert di svicinâ la int ae musiche – si è rignuvide tal timp, fin a deventâ une orchestre vere. I struments a son stâts inzornâts, massime chei a flât, e si son zontadis lis percussions. Ancje il repertori al è mudât un grum: aes marcjis e aes trascrizions di oparis si son zontadis musichis di cine e musichis origjinâls par bande, fatis di compositôrs cualificâts formâts tai Conservatoris, dulà che a stan nassint bandis di professioniscj e si pues cjapâ il diplome di Strumentazion par bande, tant che al «Tomadini» di Udin. In sumis, cui che al pense che la bande e sedi sinonim di musiche di basse cualitât al à di ricrodisi.


text:
Il Futbol Club Barcelona si conferme «Mas che un club» pai siei tifôs. Di chest an, di fat, la seconde maie de scuadre a puartarà il colôrs de “senyera”, la bandiere catalane a strichis zalis e rossis. Une robe mai sucedude fint cumò: i colôrs de bandiere a jerin sul golet de maie uficiâl o su la fasse di cjapitani, puartade ancje dal innomenât balonîr olandês Johan Cruyff tai agns ‘70, cun Franco ancjemò vîf.
Par dî la veretât il Barcelone nol è il prin a fâ buine cheste decision, ma si zontarà a Real Madrid, Valencia, Levante, Malaga e Athletic Bilbao: ducj club che a metin fûr te seconde maie i colôrs de lôr regjon.
L’an passât l’Udin al veve tant che maie di riserve chê di un zâl stîl “evidenziadôr”: si visaiso? Lady Pozzo e disè che a vevin cjapât spont di chês dal Barcelone, apont, che a jerin cussì l’an prin, e che i jerin plasudis tant. Bon, sperìn che ancje chest colp a cjapin sù l’esempli dai “blaugrana”, un esempli ben plui nobil e domandât di plui bandis dal popul blanc e neri furlan. Udineseblog.it – blog dedicât al Udin une vore seguît – da pît di un toc su la cuestion al siere cussì: «A Udin, intant, si domandisi cence rispueste cemût mai di agns no si rive a fâ une seconde maie blu e zale, come tai agns ‘80, che e riclami i colôrs dal Friûl». ■
Dree Venier
CATALOGNE. Barça simpri plui catalan, e l’Udin plui furlan cuant?............
Il Futbol Club Barcelona si conferme «Mas che un club» pai siei tifôs. Di chest an, di fat, la seconde maie de scuadre a puartarà il colôrs de “senyera”, la bandiere catalane a strichis zalis e rossis. Une robe mai sucedude fint cumò: i colôrs de bandiere a jerin sul golet de maie uficiâl o su la fasse di cjapitani, puartade ancje dal innomenât balonîr olandês Johan Cruyff tai agns ‘70, cun Franco ancjemò vîf.


text:
La Sierade, lis fueis che a colin, la stagjon che e finìs, l’Invier che si svicine… par pre Antoni dut al devente parabule, simbul di altre realtât: la vite dal om, la vite dal popul. Co e ven la brute stagjon, si pues pierdi ancje lis fueis, ma al è di salvâ l’arbul, parcè che l’arbul al riflorìs e la vite no si ferme. Tai moments dificii de storie ancje dal Friûl salacor si scuen rinunziâ a alc, a alc di no essenziâl, ma par un ben plui grant, par salvâ la vite dal popul. Si pues pierdi il folclôr, l’aspiet coreografic, il provisori, ma bisugne salvâ la sostance, la identitât, la anime, la lenghe, la culture profonde che e à tignût sù il popul tai secui e tes criuris dal passât.
pre Roman Michelotti
***
Mi somee îr che lis pontis dai ramaçs si jemplavin di vogluts e chei vogluts si vierzevin al clip dal soreli e il morâr centenari al sverdeave in dute la sô braure, come ch’al fos tornât zovin. E cumò al piert ogni dì di plui il so furniment e al mostre ducj i siei agns e lis feridis dal timp.
No si pues no provâ un frêt tal cûr, denant di chestis animis muribondis che l’aiar glaçât al strissine vie a so caprici, e no vê come la tentazion de fin. Ma la fin di une stagjon no je la fin di dut e la fin de fuee no je la fin dal arbul. Anzit, par podê sparagnâ energjiis e permetii al arbul di frontâ la gnove, tremende sfide, la fuee si sacrifiche par chel arbul che i à dade la vite sul vierzisi de stagjon. E il sacrifici de fuee al è il presit par che si perpetui il meracul de vite.
Se puedial cjapâ lis fueis e l’arbul come parabule di une realtât plui profonde e misteriose? Sigûr. Di fat, cjalant lis fueis, jo o pensi ai tancj muarts di chest an, fueis distacadis dal arbul dal gno paîs, e di altris paîs, e di cheste tiere biele e problematiche.
Prin o dopo dutis a varan di distacâsi, ma cui destinial che une e vedi di distacâsi cul prin frêt e chê dongje e sfidi la glace e la nêf? Cui destinial la ore e l’ordin che ogni fuee e à di bandonâ par simpri l’arbul che i à dade la vite e che jê e à judât a vivi?
Se nô si fermìn a la fuee, al è clâr che i conts no tornin. Bisugne slargjâ il voli al arbul e a la tiere che lu nudrìs e al mont che lui al furnìs. Bisugne cjalâ lis robis te lôr globalitât e complessitât, tun disen plui larc. Che al è un disen di armonie e di vite, ancje se la vite si sostente cui muarts. O crôt che nô o vedin il terôr de muart come fin inesorabil di dut parcè che o vin pierdude la vision armoniche de vite. O vin fate la falope, tragjiche, di meti al centri di dut la fuee, che invezit e je periferiche e acidentâl rispiet al arbul e al mont torator.
Il popul ebraic, te sô passion storiche, e ancje il nestri popul, te sô sapience ingrumade cul dolôr, al veve in prin plan l’arbul. E se ancje la fuee si sacrificave, lu faseve cu la fede che il so sacrifici al zovave pe vite dal arbul e duncje al jere un vuadagnâ impen di pierdi e un semenâ impen di strassâ. Ma se no vin plui la vision dal popul, de comunitât naturâl che e je prin di nô e dopo di nô e che nus dà reson di esisti e fuarce di cressi, cui nus salvaràial de disperazion?
A chest proposit, e je inluminant la afermazion dal vescul martar Oscar Romero: “O risussitarai tal gno popul”. Tant a dî: la fuee e pues murî; baste che nol mueri l’arbul. E il resonament nus puarte a une conclusion scontade. La fuee no pues vivi cence l’arbul. Di fat a pene che si distache e mûr. Al è ce che al sucêt a tante int che si inlût di vivi cence popul, paîs, culture, tradizion, lidrîs, ponts cardinâi. E vuê la tentazion no dome e je grande ma e je propagandade di int che si crôt moderne, libare, inteligjente, emancipade. Lis nestris però no son fantasiis o ilusions di fanatics o di esaltâts o di nostalgjics. E je leç di vite.
Biadis fueis di Visepente e dal Friûl e di ogni arbul dal bearç dal mont! Cemût no lagrimâ viodintlis a slontanâsi simpri di plui dal arbul crodintsi libaris, a vultulinâ cence ni difese ni rimpìn di grampâsi, a colâ miseramentri tai pantans, a jessi tibiadis cence dûl di pîts prepotents?
Intant che o ai butadis jù chestis notis, altris fueis si son distacadis dal arbul. Tropis personis àno fat vuê un altri pas lontan de risultive di vite?
Cirint lis Olmis di Diu, vol. 3 p. 24 ❚
pre Antoni Beline
IL FERÂL. A colin lis fueis............
La Sierade, lis fueis che a colin, la stagjon che e finìs, l’Invier che si svicine… par pre Antoni dut al devente parabule, simbul di altre realtât: la vite dal om, la vite dal popul. Co e ven la brute stagjon, si pues pierdi ancje lis fueis, ma al è di salvâ l’arbul, parcè che l’arbul al riflorìs e la vite no si ferme. Tai moments dificii de storie ancje dal Friûl salacor si scuen rinunziâ a alc, a alc di no essenziâl, ma par un ben plui grant, par salvâ la vite dal popul. Si pues pierdi il folclôr, l’aspiet coreografic, il provisori, ma bisugne salvâ la sostance, la identitât, la anime, la lenghe, la culture profonde che e à tignût sù il popul tai secui e tes criuris dal passât.


text:
Nâf
La nâf e je un gjenar di imbarcazion che e viaze su la aghe traspuartant marcjanziis o personis.
Definizion[cambie | modifiche il codiç]
I criteris par definî une nâf tal ambit di dutis lis imbarcazions a dipendin da lis leçs e dai regolaments nazionâi. La Organizazion Maritime Internazionâl, purpûr, e definìs sicu nâf une imbarcazion dotade di mieçs propris di propulsion che puedie navigâ a almancul 7 grops.
Carateristichis[cambie | modifiche il codiç]
Lis nâfs a son dotadis di:
- Carene: al è il sgubul esteriôr, dotât di struturis di rinfuarç.
- Sovrastruturis: a son ducj i imprescj che a servissin par la vite di bordi (cuvierturis, arboradis, fumarûi, ecc.)
- Aparât propulsôr: dutis i argagns par guviernâ e stabilizâ la nâf (motôr, tamons, elichis, velis, ecc.)
- Atrezaduris pe navigazion: ancuris, fanâi, radar e sistemis di navigazion


text:
Letare ai Filipês
Letare ai Filipets
La congregazion dai Filipets e jere stade tirade sù inte citât di Filippi in Macedonie dal apuestul Pauli intal so secont viaç missionari ator il 50 d.C.
Leint il contest da letare si po capî che e po sei stade scrite viers il 59 o 60 d.C. a Rome.
La congregazion dai Filipets a veve mostrât grant amôr e rivuart par Pauli.
Mentri lui a si cjatave a Tessaloniche, la congregazion i veve mandât dai jutoris materiâi.
Ancje ai fradis di Jerusalem, cuant che si cjatarin in stretece, lôr, cundut che a fossin puars, a forin pronts a contribuî.
Pauli al à preseât une vore la lôr gjenerositât e par chest ju segnâ come esempli a chei altris.
Contignût
Pauli al ringrazie il Signôr par il contribût che i Filipets a dan pe difusion de buine gnove e ju laude calorosementri pe lôr gjenerositât.
Ur spieghe che la so presonie, nonostant dut, e à servît a favorî il progrès de predicazion.
Ur dâ boiins esemplis e conseis rivuart al lôr compuartâsi come: vê la ment dal Crist jessint umii e no jessint egoist. Jessi impontabii e risplendi come iluminadôrs in mieç a un mont arcibolic.
Il cristian al confide intal Crist e no inte circoncision cjarnâl.
No confidâ intai recuisîts cjarnâi, lui ju considerave come tancj scartins.
Utilitât
Nus incoragje a manifestâ, come i Filipets, gjenerositât, dâ jutori ai fradis cuant che a son inte bisugne, difindi e puartâ indenant la buine gnove.
Nus consee di rivolzi la ment a lis robis di serie considerazion.
O vin di deventâ imitadôrs di Pauli jessint autosuficients in ogni circostance e mostrant tenar afiet ai fradis.


text:
Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
de architeture dal podê medievâl in Friûl


text:
#17 – Catans intal cûr
L’auto si rimpine sacodant su lis cjaradoriis che a foropin ce che al reste de strade. Insom de cleve, il cjamin dirocât al cimie a malistent, glotût inte dismentie de boscaie che e à cjapât il puest dal zardin.
Il ciulâ dal puartonut scancarât al pant il bentornât a Catie, biel che si pronte a meti di gnûf pît ta chê che e jere stade cjase sô. Il barascjam al parone ogni cjanton, ma lis sôs vogladis maluseriosis a son dutis par ce che si plate daûr dal vert. Biroçs, seseladôrs, vuarzinis e altris imprescj cu la lôr ferace rusine, tant che soldâts colâts in bataie. Il cucâ di altris grabatui e strafaniçs a rindin la femine inmò plui insuride. Catans dapardut! Par agns e jere stade coionade dai amîs par chel vizi dal pari di tirâ dongje di dut, tant che le vevin batiade “Catie dai catans”.
Tal imprin, no i vevin displasût chei afârs plens di ruedis, vîts e mantiis di provâ, ma cuant che a jerin rivadis dongje ancje lis strafusariis de discjarie, i jere lât dut fûr dai voi.
E veve tignût bot fin ae malatie de mari, po dopo lui al veve folcjât di cragnis ancje il prât che al jere stât il templi de femine e Catie no jere plui rivade a tignî brene ae smare. Ae prime ocasion, e jere scjampade vie.
Cumò no tu podarâs plui protezi i tiei catans, e pense evocant la imagjin de bare di cualchi setemane prime. La tasse di scjatulons in biel ordin te jentrade le lasse cence peraulis. Purpûr, nissun al è mai vignût ca dentri. Al devi jessi stât lui, intai ultins moments di luciditât. Al à netât dut, sierât chel so mont confusionari dentri di cartons, ognidun cuntune scrite parsore.
Catie si ferme denant di une tor di scjatis a rosutis. “Lilia”. Il non de mari. “Soucs da la Nina”. I ven un rideç garp. E vierç il carton. I siei zûcs di un timp le cjalin, lustrâts e comedâts, come se a fossin pronts a vivi une altre vite. Une lagrime e lampe jù dai smursiei, ma forsit al è dome il polvar che si alce dai siei ricuart disvoluçâts.
di ***
#1***